"החלה הפעילות להפסקת תנועת המשאיות על כביש 60"
במועצה המקומית מיתר טוענים כי בשעות העומס תנועת המשאיות על כביש 60 (מיתר-באר שבע) מסכנת חיי אדם ותורמת משמעותית לעומס הכבד ומבקשים להפסיק תנועת המשאיות בשעות הבקר.
לאחר לחצים חוזרים ונשנים של ראש מועצת מיתר, אבנר בן גרא, על משרד התחבורה בנוגע להפסקת תנועת המשאיות בכביש שישים בשעות הבוקר, החלו במשרד את הפרויקט ומונו יועצים לטפל בנושא הבטיחות של הכביש. אבנר בן גרא, ראש המועצה המקומית מיתר, פנה בעבר למשרד התחבורה. השבוע, לאחר שיצר בן גרא קשר שוב עם המשרד, הודיע נציג משרד התחבורה לראש המועצה כי הליך עצירת תנועת המשאיות על כביש שישים בשעות הבוקר החל וכבר מונו יועצים לנושא. כחלק מבדיקת היועצים יבחן נושא זרימת התנועה בכביש וכמובן נושא הבטיחות, בעיקר ביציאה מגשר הישוב.
ראש המועצה אבנר בן גרא מסר בתגובה: "אנו שמחים על הודעת משרד התחבורה ועל תחילת ההליך לעצירת תנועת המשאיות. לא נרפה עד אשר נראה תוצאות בשטח ונבטיח את בטיחות תושבינו. נושא זה יטופל במקביל לעבודה על מחלף מיתר החדש שיחליף את צומת שוקת הבעייתית. אנו מצפים שכלל הפרויקטים המשותפים למשרד התחבורה יסתיימו במהרה".
לסיכום, איחל ראש המועצה חג שמח לתושבי מיתר והנגב והבטיח לעדכן בעתיד על כל התקדמות.
לחצו להוספת תגובה ל"החלה הפעילות להפסקת תנועת המשאיות על כביש 60"